Κανονισμός (ΕΚ) αριθ. 946/2001 της Επιτροπής

της 15ης Μαΐου 2001

για παρέκκλιση όσον αφορά την παύση καλλιέργειας των γαιών από τον κανονισμό (ΕΚ) αριθ. 2316/1999 σχετικά με τις λεπτομέρειες εφαρμογής του κανονισμού (ΕΚ) αριθ. 1251/1999 του Συμβουλίου για τη θέσπιση καθεστώτος στήριξης των παραγωγών ορισμένων αροτραίων καλλιεργειών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1251/1999 του Συμβουλίου, της 17ης Μαΐου 1999, για τη θέσπιση καθεστώτος στήριξης των παραγωγών ορισμένων αροτραίων καλλιεργειών(1), όπως τροποποιήθηκε τελευταία από τον κανονισμό (ΕΚ) αριθ. 1672/2000(2), και ιδίως το άρθρο 9,

Εκτιμώντας τα ακόλουθα:

(1) Η επιλεξιμότητα όσον αφορά την πληρωμή ανά έκταση στο πλαίσιο του γενικού καθεστώτος που αναφέρεται στο άρθρο 2 παράγραφος 3 του κανονισμού (ΕΚ) αριθ. 1251/1999 υπόκειται σε υποχρέωση παύσης της καλλιέργειας των γαιών.

(2) Οι παράγραφοι 2 και 3 του άρθρου 19 του κανονισμού (ΕΚ) αριθ. 2316/1999 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 556/2001(4), καθορίζουν την περίοδο παύσης που πρέπει να αρχίσει στις 15 Ιανουαρίου το αργότερο και ορίζουν ότι καμία γεωργική παραγωή δεν επιτρέπεται στις εκτάσεις που τελούν υπό καθεστώς παύσης.

(3) Στη συνέχεια των υγειονομικών μέτρων που λαμβάνονται από τις εθνικές αρχές στο πλαίσιο της κοινοτικής καταπολέμησης της εξάπλωσης του αφθώδους πυρετού, η μετακίνηση των ζώων μπορεί να υπαχθεί σε περιορισμούς και δεν μπορεί να διατηρηθεί ο κανονικός ρυθμός σφαγής των ζώων που δεν έχουν προσβληθεί από την ασθένεια. Ως εκ τούτου, εξαιρετικά υψηλός αριθμός ζώων θα πρέπει, σε ένα πρώτο στάδιο, να διατηρηθεί και να διατραφεί στην εκμετάλλευση.

(4) Είναι αναγκαίο να ληφθεί κάθε μέτρο που μπορεί να συμβάλει στην πραγματοποίηση των ανωτέρω, υπό όρους που εξασφαλίζουν τις συνθήκες καλής διαβίωσης των ζώων.

(5) Η προσωρινή χρησιμοποίηση των εκτάσεων που τελούν υπό καθεστώς παύσης της καλλιέργειας, στο πλαίσιο του καθεστώτος για τις αροτραίες καλλιέργειες, μπορεί να διευκολύνει την κατάσταση αυτή. Πρέπει, επομένως, να επιτραπεί στις εθνικές αρχές να εγκρίνουν, σε δεόντως αιτιολογημένες περιπτώσεις, την προσωρινή χρήση των γαιών που έχουν παύσει να καλλιεργούνται, από την έναρξη της ισχύος των πρώτων περιοριστικών μέτρων όσον αφορά τη διακίνηση. Ενδείκνυται, ωστόσο, να προβλεφθούν μέτρα για την εξασφάλιση της τήρησης του μη κερδοσκοπικού χαρακτήρα της χρησιμοποίησης των εν λόγω εκτάσεων.

(6) Η κατάσταση που περιγράφεται ανωτέρω έχει ληφθεί υπόψη από τον κανονισμό (ΕΚ) αριθ. 575/2001 της Επιτροπής(5). Ο κανονισμός αυτός καλύπτει την περίοδο από την 1η Μαρτίου έως τις 30 Απριλίου 2001. Λαμβανομένης υπόψη της συνεχιζόμενης κατάστασης, πρέπει να προβλεφθεί νέα παρέκκλιση η οποία πρέπει να τεθεί αμέσως σε ισχύ.

(7) Εξάλλου, ορισμένοι παραγωγοί, στη συνέχεια της θέσπισης των εν λόγω υγειονομικών μέτρων, αδυνατούν να σπείρουν τις εκτάσεις που χρησιμοποιούσαν στο παρελθόν για την παροχή τροφής στα ζώα. Πρέπει να παρασχεθεί η άδεια στις εθνικές αρχές να υπαγάγουν τις εκτάσεις αυτές στο πλαίσιο της παύσης της καλλιέργειας των γαιών.

(8) Τα μέτρα που προβλέπονται στον παρόντα κανονισμό είναι σύμφωνα με την γνώμη της επιτροπής διαχείρησης σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά παρέκκλιση από το άρθρο 19 παράγραφοι 2 και 3 του κανονισμού (ΕΚ) αριθ. 2316/1999, τα κράτη μέλη μπορούν να εγκρίνουν, σε δεόντως αιτιολογημένες περιπτώσεις, οι παραγωγοί που βρίσκονται στις ζώνες που υπόκεινται στον περιορισμό μετακίνησης των ζώων λόγω της εμφάνισης εστιών αφθώδους πυρετού:

α) να χρησιμοποιούν τις εκτάσεις που έχουν παύσει να καλλιεργούνται, για την παραμονή και τη διατροφή των ζώων από την 1η Μαΐου 2001 μέχρι το τέλος μιας περιόδου 30 ημερών που έπεται της άρσης των εν λόγω περιορισμών·

β) να δηλώνουν σε παύση καλλιέργειας τις εκτάσεις που χρησιμοποιούνται για τη διατροφή των ζώων μεταξύ της 15ης Ιανουαρίου 2001 και της ημερομηνίας εφαρμογής των μέτρων υγειονομικού περιορισμού.

Άρθρο 2

Τα κράτη μέλη λαμβάνουν όλα τα αναγκαία μέτρα προκειμένου να εξασφαλισθεί η τήρηση του μη κερδοσκοπικού χαρακτήρα της χρησιμοποίησης των εκτάσεων που έχουν παύσει να καλλιεργούνται.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται στην παύση της καλλιέργειας των γαιών βάσει της περιόδου 2001/02.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 15 Μαΐου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 1.

(2) ΕΕ L 193 της 29.7.2000, σ. 13.

(3) ΕΕ L 280 της 30.10.1999, σ. 43.

(4) ΕΕ L 82 της 22.3.2001, σ. 13.

(5) ΕΕ L 85 της 24.3.2001, σ. 6.